鄭守宣化齋前雙蓮
作者：劉才邵
朝代：宋

paragraphs: 使君致遠器，清塗久飛轍。
聖朝念遠民，分符暫還輟。
名齋以宣化，立意豈虛設。
勤勤布德意，宿弊除根穴。
坐令千里間，歌頌自填噎。
聲聞聽卑耳，祥應爲之發。
歘從齋前池，共蔕丹葩結。
雙娥殊勝姿，同駐凌波韈。
皎如寒鑑中，清影兩奇絕。
方知報政速，顧豈待期月。
行觀拜褒詔，飛纓覲丹闕。